
Tri štvrtiny poľnohospodárov predávalo svoje produkty aj za menej než sú výrobné náklady
Bratislava, 9. júna – Svoju produkciu aj pod výrobnú cenu predávali v minulom roku tri zo štyroch slovenských poľnohospodárskych podnikov a družstiev. Pritom, podľa riaditeľov poľnohospodárskych firiem, je na pultoch slovenských obchodov nedostatok potravín slovenského pôvodu. Znovuzavedenie zápornej dane z obratu na potraviny by privítala takmer polovica poľnohospodárov. Vyplýva to z Kvartálnej analýzy slovenského poľnohospodárstva Q2/2016 spracovanej analytickou spoločnosťou CEEC Research v spolupráci so spoločnosťou O.M.C. Invest. 
Tri zo štyroch poľnohospodárskych spoločností (74 percent) predávali v minulom roku svoje produkty aj za ceny, ktoré ani nepokrývali výrobné náklady. Bez väčších rozdielov sa na tom zhodli firmy zo segmentov živočíšnej (71 percent) aj rastlinnej (75 percent) výroby. „V niektorých prípadoch nemali poľnohospodári v minulom roku na výber a vzhľadom k nízkej úrovni cien na trhu u vybraných komodít boli nútení predávať svoje produkty aj so stratou. To je ale dlhodobo neudržateľné a mohlo by viesť k zániku časti firiem na trhu,“ vysvetľuje Jiří Vacek, riaditeľ analytickej spoločnosti CEEC Research. 
Znovuzavedenie zápornej dane z obratu na potraviny, ktorú pred dvadsiatimi rokmi zrušila vláda, a ktorej zrušenie viedlo k jednorazovému cenovému skoku, by zároveň privítala takmer polovica spoločností (45 percent). Štvrtina z nich (26 percent) je, naopak, proti zavedeniu tejto dane, pričom na odpovediach sa zhodli firmy naprieč celým sektorom. „SPPK podporuje uplatnenie inštitútu prenesenia daňovej povinnosti (reverse charge) u DPH  na agropotravinárske tovary a služby zatiaľ na prechodnú dobu. Po odskúšaní a pozitívnom výsledku je vhodné tento inštitút uplatniť aj na ostatné tovary a služby. Prijatie tohto návrhu by fakticky vylúčilo podvody s DPH a zjednodušilo dodržiavanie daňových predpisov pre platcu DPH aj daňové orgány,“ informuje Milan Semančík, predseda, Slovenské poľnohospodárskej a potravinárskej komory.
Systém, ktorý by zvýhodňoval malé spoločnosti na úkor väčších, by podľa slov riaditeľov firiem nebol pre Slovensko výhodný. Myslia si to traja riaditeľa poľnohospodárskych podnikov a družstiev zo štyroch (74 percent). Pre jeho zavedenie by, pritom, boli skôr firmy z oblasti živočíšnej výroby a to v 36 percent prípadoch. „Trend v poľnohospodárstve je záležitosťou globálnej ekonomiky a korporácií v nej. Nadnárodné korporácie v rámci celého reťazca (od farmy po lyžičku) určujú akým smerom sa uberá trh a konkurencia. Spolupráca s korporáciami, ktorá zaručuje trhy presahujúce Slovensko, sa dá dosiahnuť iba kombináciou krokov ktoré zaradia slovenské podniky do korporátnych dodávateľských reťazcov. K úspechu slovenského poľnohospodárstva vedie iba zvýšenie konkurencieschopnosti lokálnych firiem cez garantovanú tvorbu pridanej hodnoty zasahujúcu ďaleko za prvovýrobu (kombinácia profesionalizácie, kvality výstupu z našich firiem a podpory zo strany štátu na vytvorenie technologických centier pre spracovanie prvovýrobkov),“ hovorí Štefan Holý, Lansky, Ganzger & Partner Rechtsanwälte, spol. s r.o.
Na nedostatok potravín slovenského pôvodu na pultoch obchodov si v najnovšej Kvartálnej analýze slovenského poľnohospodárstva Q2/2016 posťažovali takmer všetci (93 percent) riaditeľov poľnohospodárskych podnikov a družstiev. Odpovede na túto otázku sa u podnikov zameraných na rastlinnú a živočíšnu výrobu líšili iba minimálne. „Rád by som citoval jeden rakúsky výrok: „ Ak umrie farmár, umrie aj krajina.“Situácia na trhu s mliekom sa za posledné dva roky vplyvom poklesu cien poľnohospodárskych produktov zhoršila. Trhy sú prevažne globalizované, takže sa nejedná o špecifikum pre jednu krajinu. Obzvlášť v mliekarenskom sektore sa situácia vyostrila vplyvom ruského embarga, ako aj zníženého dopytu v Číne, spojená s nadprodukciou. Rovnako aj zrušenie európskej mliečnej kvóty, ktorá obmedzovala produkciu nepridalo celkovej situácii na mliečnom trhu. Ak je cena za liter mlieka rovnaká ako za liter vody a vieme koľko úsilia sa ukrýva za získaním mlieka a jeho spracovaním, je to na zváženie. Je to signál a povinnosť európskej a lokálnej politiky podať pomocnú ruku,“ komentuje Erwin Horvath, predseda predstavenstva, RAJO a.s. Bratislava
Kvartálnu analýzu slovenského poľnohospodárstva Q2/2016 predstavíme na Stretnutí lídrov slovenského poľnohospodárstva 2016 už v utorok 14. 06. 2016. Na konferencii vystúpi ministerka poľnohospodárstva Gabriela Matečná. 

Spoločnosť CEEC Research je poprednou analytickou a výskumnou spoločnosťou zameriavajúcou sa na vývoj vybraných sektorov ekonomiky v krajinách strednej a východnej Európy. Naše štúdie sú využívané v súčasnej dobe viac než 17 000 spoločnosťami. CEEC Research vznikla v roku 2005 ako analytická organizácia špecializujúca sa na spracovanie výskumov a analýz stavebného sektora, následne sa analytické pokrytie rozšírilo aj na ďalšie vybrané sektory ekonomiky, vrátane strojárenstva. 

CEEC Research naviac k pravidelným a bezplatným analýzam tiež organizuje vysoko špecializované odborné konferencie, ktorých sa zúčastňujú generálni riaditelia najvýznamnejších spoločností, prezidenti kľúčových zväzov, cechov a komôr a rovnako tiež ministri a najvyšší predstavitelia štátu z vybraných krajín. 

